+ EVANGÉLIUM Mt 27, 11-54

Pap/Lelkipásztori kisegítő: 
A MI URUNK JÉZUS KRISZTUS KÍNSZENVEDÉSE Szent Máté szerint

Narrátor: Abban az időben: Jézust Poncius Pilátus helytartó elé állították. A helytartó megkérdezte tőle: 
Pilátus:,,Te vagy-e a zsidók királya?'' 
Narrátor: Jézus ezt felelte: 

Jézus:,,Magad mondtad!'' 
Narrátor:S miközben a főpapok és a vének vádaskodtak ellene, ô nem szólt egy szót sem. Pilátus végül megkérdezte: 
Pilátus:,,Nem hallod, mi mindennel vádolnak?'' 
Narrátor:Ô azonban neki sem válaszolt egyetlen szóval sem, és a helytartó nagyon csodálkozott ezen.
Szokásban volt, hogy az ünnep alkalmával a helytartó szabadon bocsát egyet a foglyok közül, akit a nép kíván. Volt akkor egy Barabás nevezetű, hírhedt rabjuk. Amikor összegyülekeztek, Pilátus megkérdezte: 

Pilátus:,,Mit akartok, melyiket bocsássam el a kettő közül: Barabást vagy Jézust, akit Krisztusnak is neveznek?'' 
Narrátor:Tudta ugyanis, hogy csak irigységből adták őt a kezébe. Míg ott ült ítélőszékében, a felesége üzenetet küldött neki: 
Pilátus felesége/Narrátor:,,Ne avatkozz annak az igaznak a dolgába! Ma éjjel álmomban sokat szenvedtem miatta!''
Narrátor: De a főpapok és a vének felbiztatták a népet, hogy Barabást kérjék, Jézust pedig veszítsék el. Amikor tehát a helytartó feltette a kérdést: ,,Mit akartok, melyiket bocsássam el a kettő közül?'', ők ezt válaszolták: 
Kar:,,Barabást!'' 
Narrátor:Erre Pilátus megkérdezte: 
Pilátus:,,És mit tegyek Jézussal, akit Krisztusnak neveznek?''
Narrátor:Mindannyian ezt felelték: 
Kar:,,Keresztre vele!'' 
Narrátor:Ő újra kérdezte: 
Pilátus:,,De hát mit követett el?'' 
Narrátor:Mire azok még hangosabban kiáltozták: 
Kar: ,,Keresztre vele!''
Narrátor:Pilátus látta, hogy semmire sem megy velük, sőt, csak fokozódik a zavargás. Ezért vizet hozatott és a nép szeme láttára megmosta a kezét ezekkel a szavakkal: 
Pilátus:,,Én ártatlan vagyok ennek az igaznak vére ontásában. Ez a ti dolgotok!'' 
Narrátor:Erre az egész nép így kiáltott: 
Kar:,,A vére rajtunk és gyermekeinken!'' 
Narrátor:Ekkor szabadon bocsátotta nekik Barabást, Jézust pedig megostoroztatta és elrendelte a keresztrefeszítést.
Narrátor:A helytartó katonái bevitték Jézust a helytartóságra és köréje gyűjtötték az egész helyőrséget. Levetkőztették, bíborszínű köpenyt adtak rá, tövisből koronát fontak és a fejére helyezték, a jobbjába pedig nádszálat nyomtak, azután térdet hajtva előtte így gúnyolták: 
Katonák/kar:,,Üdvözlégy, zsidók királya!'' 
Narrátor:Közben leköpdösték, elvették tőle a nádat, és a fejét verték vele. Miután így csúfot űztek belőle, levették róla a köpenyt, felöltöztették a saját ruháiba, és elvezették, hogy keresztre feszítsék. Amint kifelé haladtak, találkoztak egy Simon nevű cirenei emberrel: őt kényszerítették, hogy vigye Jézus keresztjét. Végül odaértek arra a helyre, amelyet Golgotának, azaz Koponyák helyének hívnak. Itt epével kevert bort adtak neki. Ô megízlelte, de nem kért belőle. Azután keresztre feszítették. Sorsot vetve szétosztották egymás között a ruháit, majd letelepedtek ott és őrizték. Feje fölé odaírták elítélésének okát: 
Tábla/Narrátor:,,Ez Jézus, a zsidók királya.''
Narrátor:Ugyanakkor két rablót is keresztre feszítettek vele: az egyiket jobbról, a másikat balról. Akik arra jártak, káromolták őt, bólogattak a fejükkel és ezt mondták: 
Kar:,,Le akartad rombolni a templomot és harmadnapra fölépíteni? Szabadítsd hát meg önmagadat! Ha Isten Fia vagy, szállj le a keresztről!'' 
Narrátor:Ugyanígy gúnyolták őt a főpapok is az írástudókkal és a vénekkel együtt: 
Kar:,,Másokat megmentett, de magát nem tudja megmenteni! Ha Izrael királya ő, hát jöjjön le most a keresztről, és hiszünk benne! Bízott az Istenben? Mentse meg őt most, ha akarja! Hiszen azt mondta: Az Isten Fia vagyok!'' 
Narrátor:Ugyanígy gyalázták őt a vele megfeszített rablók is.
Hat órától sötétség borult az egész földre kilenc óráig. Kilenc óra körül Jézus nagyot kiáltott: 
Jézus:,,Éli, Éli, lámá szábáktáni!, 
Narrátor:azaz: 
Jézus:Istenem, Istenem! Miért hagytál el engem?'' 
Narrátor:Az ott állók hallották ezt, és egyesek megjegyezték: 
Kar:,,Ez Illést hívja!'' 
Narrátor:Egyikük mindjárt odafutott, fogott egy ecetbe mártott szivacsot, rátűzte egy nádszálra és inni adott neki. A többiek azonban ezt mondták: 
Kar:,,Hadd lássuk, eljön-e Illés, hogy megszabadítsa?'' 
Narrátor:Jézus pedig még egyszer hangosan felkiáltott és kilehelte lelkét.

(Most térdre borulunk, és egy keveset csendben időzünk)

És ekkor a templom függönye kettéhasadt, felülről egészen az aljáig. A föld megmozdult, a sziklák megrepedtek. Sírok nyíltak meg, és sok elhunyt szentnek feltámadt a teste. Az ő feltámadása után előjöttek a sírokból, bementek a szent városba, és sokaknak megjelentek. A százados és a többiek is, akik Jézust őrizték, a földrengés és a történtek láttára igen megrémültek, és így szóltak: 
Százados/kar:,,Ez valóban Isten Fia volt!''
Pap/Lelkipásztori kisegítő: Ezek az evangélium igéi.

